JMT พุ่ง 7% โบรกชี้ปีนี้ซื้อ NPL 1 หมื่นลบ. ตามเป้า-เก็บหนี้ดีขึ้น
JMT ราคาพุ่ง 7% โบรกฯเลือกเป็นหุ้น Top Pick เนื่องจากแผนการซื้อ NPL จำนวน 1 หมื่นลบ.ในปีนี้สดใสขึ้นอีกทั้งมีการเก็บหนี้ดีขึ้น และแผนการ Synergy บริษัทจะมีการแจก J fincoins ให้กับลูกค้า เพื่อเป็นการเพิ่มรายได้ของบริษัทในเครือ แนะนำ “ซื้อ ” มูลค่าที่เหมาะสม 51 บาท
25 ส.ค. 2564

ผู้สื่อข่าวรายงานว่า วันนี้ (25 ส.ค. 2564) ราคาหุ้นบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ณ เวลา 11.45 น. อยู่ที่ระดับ 44.25 บาท บวกไป 3.00 บาท หรือขึ้นไป 7.27% โดยทำจุดสูงสุด 45.25 บาท ขณะที่ทำจุดต่ำสุด 41.50 บาท ด้วยมูลค่าการซื้อขาย 514.83 ล้านบาท

บล.ทิสโก้ ระบุในบทวิเคราะห์ว่า ยังคงเลือกหุ้น JMT เป็นหุ้น Top Pick เนื่องจากแผนการซื้อ NPL จำนวน 1 หมื่นล้านบาทในปีนี้สดใสขึ้นเมื่อเทียบกับระยะกลาง แม้ว่าการเก็บเงินยังเป็นเรื่องท้าทายในช่วงไตรมาส 3/2564 เนื่องจากโรคระบาดของโควิด-19 ยังคงหนักอยู่ แต่กลุ่ม Jay Mart Group ยังเชื่อว่า JMT จะเติบโตได้อีกในอนาคตการซื้อ NPL
ขณะเดียวกันจากการประชุมผู้บริหารยังคงเป้าการซื้อ NPL ปีนี้ที่ 1 หมื่นล้านบาท จากเป้าอย่างเป็นทางการที่ 6 พันล้านบาท และมีแผนจะซื้อเพิ่มปีละ 5 พันล้านบาท ประกอบกับผู้บริหารคาดว่าการซื้อ NPL จะเพิ่มขึ้นในช่วงไตรมาส 3/2564 และไตรมาส 4/2564 และคาดว่าจะซื้อได้เกินเป้าอย่างเป็นทางการ
รวมทั้งผู้บริหารมองว่าอุปทานของตลาดไม่ได้ลดลงสวนทางกลับกลุ่มที่เป็น Secured loans ขณะที่ในช่วงครึ่งแรกของปี 2564 มีการใช้งบ 3.30 พันล้านบาท ในขณะที่ราคายังเท่ากับปีก่อนหน้า
ส่วนการเก็บหนี้ดีขึ้นจากงวดเดียวกันของปีก่อน เนื่องมาจากอัตราสำเร็จที่เพิ่มขึ้น และด้านแผนการ Synergy  บริษัทจะมีการแจก J fincoins ให้กับลูกค้าของ JMT เพื่อเป็นการเพิ่มรายได้ของบริษัทในเครือ แนะนำให้ “ซื้อ ” โดยมีมูลค่าที่เหมาะสม 51 บาท
 
 